**A Rétközi Tájegységi Értéktár összeállítása, gondozása és a Rétközi Tájegységi Értéktár Bizottság létrehozása, működtetése**

**Rövid összefoglaló [[1]](#footnote-1)**

**Jogszabályi háttér**

**A magyar nemzeti értékekről és hungarikumokról szóló 2012. évi XXX. törvény (a továbbiakban Htv.) 1. § (1) bekezdésének k) pontja alapján a tájegységi értéktár „*több szomszédos település, illetve földrajzi, történelmi vagy néprajzi szempontok alapján egységet alkotó tájegység területén fellelhető nemzeti értékek közül az adott Tájegységi Értéktár Bizottság által tájegységi értékké nyilvánított értékek adatait tartalmazó gyűjtemény*”.**

**A Htv. 3. § (3) bekezdése alapján több szomszédos települési önkormányzat Tájegységi Értéktár Bizottságot hozhat létre, amely elkészíti a tájegységi értéktárat és annak adatait megküldi az érintett Megyei Értéktár Bizottságok részére.**

**A Htv.3. § (4) bekezdése alapján az érintett települési önkormányzatok a tájegységi értékek gyűjtésével, a tájegységi értéktár létrehozatalával és annak gondozásával, valamint az egyéb kapcsolódó feladatok elvégzésével megbízhatnak a tájegység területén működő civil szervezetet.**

**A tájegységi értéktárakra vonatkozó jogszabályi előírásokat a *2. melléklet* mutatja be részletesen.**

**A Rétközi Tájegységi Értéktár létrehozásának célja**

**A Rétközi Tájegységi Értéktár létrehozásának célja a térség közösségei számára** értéket képviselő természeti és kulturális örökségi elemek **számba vétele és dokumentálása. Célja továbbá az összegyűjtött értéktári elemek közkinccsé tételéről és szélesebb körben való megismertetéséről való gondoskodás, elősegítve ezzel fennmaradásukat, megőrzésüket.**

**Meggyőződésünk, hogy ezen értékek megőrzése és fenntartható módon történő hasznosítása a Rétköz társadalmi-gazdasági fejlődésének is alapját képezheti, hosszabb távon pedig hozzájárulhat a térségben élő közösségek tájhoz, szülőföldhöz való kötődésének erősödéséhez, életminőségének emelkedéséhez.**

**A Rétközi Tájegységi Értéktár létrehozása elősegíti a tervezett Rétközi Natúrpark megalakítását, s így megalapozza a térség közösségi részvételen alapuló, értékközpontú és fenntartható módon történő fejlesztését.**

**A tájegységi értéktári elemekkel kapcsolatos szakmai szempontok**

Az előkészítő fórumokon született szakmai javaslat alapján az értéktári elemnek meg kell felelnie az alábbi szempontoknak:

* természeti, történelmi, néprajzi vagy egyéb szempontok alapján **értéket képviselnek**, **a térségre kiemelten jellemzőek**;
* jelentőségük a helyi (települési) szinten egyértelműen túlmutat, **a tájegység helyi közösségeinek egészére vagy legalábbis nagyobb részére** (több települési/etnikai/vallási stb. közösségre) **nézve jelentőséggel bírnak**, az értéktárba való beemelésük a közvetlenül nem érintettek számára is előnyt biztosíthat;
* megőrzésük és fenntartható módon történő hasznosításuk a **térség fejlődése szempontjából is kiemelt szerepet kaphat**, például egy natúrpark kereti között.

A fenti szempontoknak való megfelelés vizsgálata három szinten történik, melyek a következők

1. szint: a tájegységi értéktárba való beemelésre **javaslatot tevők** ezek alapján teszik meg javaslatukat és készítik el az indoklást;

2. szint: a **szakértői testület** ezek alapján végzi el a szakértői szintű értékelést;

3. szint: a **Tájegységi Értéktár Bizottság** ezek alapján végzi el a pontozást és hozza meg döntését.

**A Rétközi Tájegységi Értéktár Bizottság tervezett működése**

**A Rétközi Tájegységi Értéktár Bizottságot a Közép-Szabolcsi LEADER Egyesület működési területéhez tartozó települések (Balsa, Buj, Gávavencsellő, Ibrány, Nagyhalász, Paszab, Tiszabercel és Tiszatelek) hozzák létre.**

**A közreműködő szervezetek a Rétközi Tájegységi Értéktár Bizottság tevékenységének koordinálására – az előkészítő fórumokon született megállapodás alapján – a Közép-Szabolcsi LEADER Egyesületet (KSzLE) kérik fel.**

**Az előkészítő fórumokon született megállapodás alapján a tájegységi értéktár bizottságon belül egy döntéshozó testületet és egy, a háttérfeladatokat ellátó munkaszervezetet hozunk létre. A döntéshozó szervezet elnöki és titkári feladatait a KSzLE, mint koordináló szervezet vezető tisztségviselői látják el, és a testületben helyet kap minden érintett település polgármestere. A munkaszervezet elnöki teendőinek elvégzésére Kókai Sándort, a Nyíregyházi Egyetem tanszékvezető egyetemi tanárát kértük fel. A háttérszervezetbe minden település delegált tagokat, a munkában való részvételre felkérést kaptak az előkészítésben részt vevő szakértők is. A titkári feladatokat mindkét szervezeti egységnél Bíróné Nagy Csilla, a KSzLE munkaszervezet vezetője látja el. A bizottság összetételét a *2. melléklet* mutatja be.**

**Finanszírozás**

**A Rétközi Tájegységi Értéktár elemeinek első körben történő gyűjtését és Rétközi Tájegységi Értéktár Bizottság létrehozásához kapcsolódó feladatok elvégzését a Közép-Szabolcsi LEADER Egyesületet pályázati forrásból finanszírozza. A szükséges összeget az egyesület által kidolgozott „*Tájértékekre alapozott szelíd térségfejlesztés és közösségi tájérték-felmérés a Rétközben*” című projektje a Földművelésügyi Minisztérium HUNG-2016 kódszámú pályázati kiírása keretében nyerte el. A projektet 2017. április 30-kai határidővel szükséges megvalósítani.**

**A bizottsági munkában való részvételükért a döntéshozó és munkaszervezet tagjai külön díjazásban nem részesülnek.**

**A Rétközi Tájegységi Értéktár Bizottság fenntartása, működtetése a későbbiekben a települési önkormányzatok részéről külön forrás biztosítását nem igényli.**

**Egységes álláspont kialakítását igénylő döntési pontok**

* **A Rétközi Tájegységi Értéktár Bizottság létrehozása és tevékenységében való részvétel.**
* **A Közép-Szabolcsi LEADER Egyesület felkérése a Rétközi Tájegységi Értéktár Bizottság tevékenységének koordinálására.**

|  |
| --- |
| **A fenti döntéseket képviselő-testületi határozatokkal szükséges megerősíteni, legkésőbb április 18-ig.****A döntésünkről szóló képviselő-testületi határozatot a döntéstől számított két munkanapon belül el kell juttatni a Közép-Szabolcsi LEADER Egyesület, mint a tájegységi értéktár létrehozását kezdeményező szervezet részére.** |

**2017. március 2.**

***Összeállította:* Kiss Gábor (szakértő)**

***1. melléklet***

**Tájegységi értéktár a jogszabályokban**

**2012. évi XXX. törvény a magyar nemzeti értékekről és a hungarikumokról**

1. § (1)[3](http://njt.hu/cgi_bin/njt_doc.cgi?docid=147471.294700" \l "foot3) E törvény alkalmazásában:

k) tájegységi értéktár: több szomszédos település, illetve földrajzi, történelmi vagy néprajzi szempontok alapján egységet alkotó tájegység területén fellelhető nemzeti értékek közül az adott Tájegységi Értéktár Bizottság által tájegységi értékké nyilvánított értékek adatait tartalmazó gyűjtemény;

**3. Települési, valamint tájegységi értéktár**

3. § (1) A települési önkormányzat települési értéktárat hozhat létre.

(2) A települési önkormányzat Települési Értéktár Bizottságot hozhat létre, amely – az e törvény végrehajtására kiadott jogszabályban meghatározottak szerint – azonosítja a településen fellelhető nemzeti értékeket, létrehozza a települési értéktárat és nyilvántartás céljából megküldi azt a Megyei Értéktár Bizottság részére.

(3) Több szomszédos települési önkormányzat Tájegységi Értéktár Bizottságot is létrehozhat, amely elkészíti a tájegységi értéktárat és annak adatait megküldi az érintett Megyei Értéktár Bizottságok részére.

(4) A települési önkormányzat a települési, tájegységi értékek azonosításával, a települési, tájegységi értéktár létrehozatalával és annak gondozásával, valamint adatainak az érintett Megyei Értéktár Bizottság részére történő megküldésével megbízhat a település, tájegység területén működő, nemzeti értékek azonosítását, gondozását végző állami, települési önkormányzati, egyházi vagy civil szervezetet, közalapítványt, ilyen szervezet által fenntartott intézményt vagy annak szervezeti egységét, vagy a településfejlesztésben tevékenykedő külső településfejlesztési, vidékfejlesztési szervezetet (a továbbiakban együtt: települési szervezet). A települési szervezet jogai megegyeznek a Települési Értéktár Bizottság, illetve a Tájegységi Értéktár Bizottság jogaival.

(5) A Települési, illetve Tájegységi Értéktár Bizottság létrehozásáról vagy a (4) bekezdés szerinti feladatok ellátásával történő megbízásról az érintett települési önkormányzat vagy önkormányzatok a létrehozást, illetve a megbízást követő 30 napon belül tájékoztatja, illetve tájékoztatják a HB-t és az érintett megyei értéktár bizottságot vagy bizottságokat.

**4. §** (2) A megyei önkormányzat Megyei Értéktár Bizottságot hozhat létre, amely – az e törvény végrehajtására kiadott jogszabályban meghatározottak szerint – szervezi a megye területén azonosított települési és tájegységi értéktárak adatainak összesítését, azonosítja a megye területén fellelhető nemzeti értékeket, dönt a megyei értéktárba bekerülő nemzeti értékekről, létrehozza a megyei értéktárat és nyilvántartás céljából megküldi azt a HB-nek.

**114/2013. (IV. 16.) Korm. rendelet a magyar nemzeti értékek és a hungarikumok gondozásáról**

1. § A nemzeti értékek adatait a települési, tájegységi és megyei értéktárakban, az ágazati értéktárban, a külhoni magyarság értéktárában, a Magyar Értéktárban, valamint a Hungarikumok Gyűjteményében a következő, szakterületenkénti kategóriák szerint kell azonosítani és rendszerezni: a) agrár- és élelmiszergazdaság: az agrárium szellemi termékei és tárgyi javai – beleértve az erdészet, halászat, vadászat és állategészségügy területét –, különösen a mezőgazdasági termékek és az élelmiszerek, a borászat, továbbá az állat- és növényfajták; b) egészség és életmód: a tudományos és népi megelőzés és gyógyászat, természetgyógyászat szellemi termékei és tárgyi javai, különösen a gyógyszerek, gyógynövények, gyógyhatású készítmények, gyógyvíz- és fürdőkultúra; c) épített környezet: a környezet tudatos építési munka eredményeként létrehozott, illetve elhatárolt épített (mesterséges) része, amely elsődlegesen az egyéni és közösségi lét feltételeinek megteremtését szolgálja; valamint az embert körülvevő környezet fenntartásához kapcsolódó szellemi termékek; d) ipari és műszaki megoldások: az ipari termelés – beleértve a kézműipart, kézművességet is – szellemi termékei és tárgyi javai, különösen az egyes technológiák, technikák, berendezés-, gép- és műszergyártás, műszaki eszközökkel végzett személy- és áruszállítás; e) kulturális örökség: a kulturális örökség szellemi és tárgyi javai, különösen az irodalom, a tudomány, a népművészet és népi kézművesség, néprajz, filmművészet, iparművészet, képzőművészet, táncművészet és zeneművészet; továbbá a védett ingatlan értékei, különösen a nemzeti vagyon körébe tartozó, kiemelkedő értékű műemlékek és régészeti lelőhelyek, nemzeti és történelmi emlékhelyek, világörökségi helyszínek; f) sport: a fizikai erőnlét és a szellemi teljesítőképesség megtartását, fejlesztését szolgáló, a szabadidő eltöltéseként kötetlenül vagy szervezett formában, illetve versenyszerűen végzett testedzés vagy szellemi sportágban kifejtett tevékenység, különösen a sportolói életművek és csúcsteljesítmények; g) természeti környezet: az ember természetes környezetének tárgyi javai, különösen a fizikai és biológiai képződmények vagy képződménycsoportok, geológiai és geomorfológiai képződmények, természeti tájak, természeti területek, életközösségek és ökológiai rendszerek; valamint az embert körülvevő környezet fenntartásához kapcsolódó szellemi termékek; h) turizmus és vendéglátás: a turizmus és a vendéglátás szellemi termékei és tárgyi javai, különösen a turisztikai attrakciók, szolgáltatások, a vendéglátó-ipari termékek, valamint a vendéglátás körébe tartozó étel- és italkészítési eljárások.

2. A települési, tájegységi és megyei értéktárak létrehozása és gondozása

2. § (1) A települési és megyei önkormányzat (a továbbiakban együtt: helyi önkormányzat) e rendelet hatálybalépésétől számított 60 napon belül döntést hoz arról, hogy kíván-e élni a települési, tájegységi, megyei értéktár létrehozásának lehetőségével. (2) A települési, tájegységi, megyei értéktár létrehozására, valamint a Települési Értéktár Bizottság, illetve a Megyei Értéktár Bizottság (a továbbiakban együtt: értéktár bizottság) alakítására vagy a magyar nemzeti értékekről és a hungarikumokról szóló 2012. évi XXX. törvény (a továbbiakban: Htv.) 3. § (3) bekezdése szerinti, illetve a Htv. 4. § (3) bekezdése szerinti szervezetre vonatkozó döntésről a meghozatalát követő 30 napon belül a települési önkormányzatnak a megyei közgyűlés elnökét, a fővárosi, a fővárosi kerületi és a megyei önkormányzatnak pedig a Hungarikum Bizottság (a továbbiakban: HB) elnökét tájékoztatnia kell. (3) A helyi önkormányzat a települési, tájegységi, illetve megyei értéktár, illetve az értéktár bizottság létrehozására vonatkozó nemleges döntését bármikor megváltoztathatja, amelyről a döntést követő 30 napon belül tájékoztatnia kell a megyei közgyűlés elnökét, illetve a HB elnökét.

6. A nemzeti értékek települési, tájegységi, megyei értéktárba és a külhoni magyarság értéktárába történő felvétele

6. § (1) A helyi önkormányzat közigazgatási területén fellelhető, illetve az ott létrehozott nemzeti érték felvételét a települési, tájegységi vagy megyei értéktárba bárki írásban kezdeményezheti az adott érték fellelhetőségének helye szerint illetékes önkormányzat polgármesteréhez, illetve a megyei közgyűlés elnökéhez címzett javaslatában. (2) A Magyarország határain túl fellelhető nemzeti értékek felvételét a külhoni magyarság értéktárába bárki írásban kezdeményezheti a MÁÉRT szakbizottság ügyrendjében foglaltak szerint. (3) A javaslatot az 1. melléklet szerint kell elkészíteni és elektronikus úton vagy postai út esetén elektronikus adathordozón mellékelve kell benyújtani. Valamely nemzeti értéknek a települési, tájegységi vagy megyei értéktárba, illetve a külhoni magyarság értéktárába történő felvételére irányuló javaslattétel ingyenes. (4) A javaslatnak tartalmaznia kell: a) a javaslattevő adatait, b) az értéktárba felvételre javasolt nemzeti érték adatait, c) az értéktárba felvételre javasolt nemzeti érték fényképét vagy audiovizuális dokumentációját, d) a Htv. 1. § (1) bekezdés j) pontjának való megfelelést valószínűsítő dokumentumokat, valamint e) szakértő, illetve szakmai vagy civil szervezet támogató vagy ajánló levelét.

7. § (6) A települési és tájegységi értéktáraknak a megyei értéktárba való, a Htv. 3. §-a szerinti megküldésekor az értéktár létrehozója javaslatot tesz arra, hogy mely nemzeti értékek felvételét javasolja a megyei értéktárba.

9. A nyilvántartás és a közzététel szabályai

14. § (1) A települési, tájegységi, illetve megyei értéktárban a 13. § (1) bekezdése szerint nyilvántartott nemzeti érték adatait a helyi önkormányzat az önkormányzat honlapján, a 7. § (4) bekezdése szerinti döntést követően, 8 napon belül közzéteszi.

***2. melléklet***

**A Rétközi Tájegységi Értéktár Bizottság összetétele**

**Döntéshozó testület**

*Elnök:* **Román István** (szakmai alelnök, KSzLE)

*Alelnök:* **Orosz Károly Zsolt**(elnök, KSzLE)

*Főtitkár:* **Bíróné Nagy Csilla** (munkaszervezet vezető, KSzLE)

*Tagok****:* valamennyi érintett település** (összesen 8) **polgármestere**

**Munkaszervezet**

*Elnök:* **Kókai Sándor** (tanszékvezető, Nyíregyházi Egyetem, Földrajzi Intézet)

*Főtitkár:* **Bíróné Nagy Csilla** (munkaszervezet vezető, KSzLE)

*Tagok:*

**Papp Éva** (Balsa Község Önkormányzatának delegáltja)

**Somogyi Szilvia** (Balsa Község Önkormányzatának delegáltja)

**Szűcsné Drenyóczki Judit** (Buj Község Önkormányzatának delegáltja)

**Csisztu Miklósné** (Gávavencsellő Község Önkormányzatának delegáltja)

**Hullár Erzsébet** (Gávavencsellő Község Önkormányzatának delegáltja)

**Kőpájerné Tóth Katalin** (Gávavencsellő Község Önkormányzatának delegáltja)

**Szabó P. Judit** (Ibrány Város Önkormányzatának delegáltja)

**Tábori Tibor** (Ibrány Város Önkormányzatának delegáltja)

**Móré Lászlóné** (Nagyhalász Város Önkormányzatának delegáltja)

**Fekete Zsolt** (Nagyhalász Város Önkormányzatának delegáltja)

**Szennai Nagy Erika** (Nagyhalász Város Önkormányzatának delegáltja)

**Újhelyiné Magyari Zsuzsanna** (Nagyhalász Város Önkormányzatának delegáltja)

**Oláhné Szilágyi Mária** (Nagyhalász Város Önkormányzatának delegáltja)

**Kovácsné Tar Ilona** (Paszab Község Önkormányzatának delegáltja)

**Kerekes Jánosné** (Tiszabercel Község Önkormányzatának delegáltja)

**Végh Miklós** (Tiszatelek Község Önkormányzatának delegáltja)

**Kiss Gábor** (felkért szakértő)

**Vágány Zoltán** (felkért szakértő)

**Tar Gyula** (felkért szakértő)

1. A dokumentum a **Közép-Szabolcsi LEADER Egyesületet „*Tájértékekre alapozott szelíd térségfejlesztés és közösségi tájérték-felmérés a Rétközben*” című projektje keretében, a Földművelésügyi Minisztérium HUNG-2016 kódszámú pályázati támogatásával készült (pályázati azonosító: HUNG-2016/4002).** [↑](#footnote-ref-1)